Jens Stoltenberg

Jens Stoltenberg (gebore 16 Maart 1959 in Oslo) is 'n Noorse politikus, voorsitter van die Sosiaal-Demokratiese Arbeidersparty en het vanaf 17 Oktober 2005 tot 16 Oktober 2013 as eerste minister van Noorweë gedien. Stoltenberg was van 1 Oktober 2014 die 13de sekretaris-generaal van NAVO. Hy is op 1 Oktober 2024 deur die Nederlander Mark Rutte opgevolg.

Jens Stoltenberg is die seun van die politikus Thorvald Stoltenberg en sy vrou Karin. Sy familie is van Duitse afkoms en het in die 17de eeu vanuit Noord-Duitsland na Noorweë geëmigreer. Jens Stoltenberg is getroud met Ingrid Schulerud en het twee kinders.

Hy het tot 1987 ekonomie aan die Universiteit van Oslo studeer en 'n tyd lank as deeltydse joernalis vir die koerant Arbeiderbladet gewerk. Sedert 1993 is hy 'n afgevaardigde in die Noorse parlement, die Storting.

Tussen 1979 en 1989 het Stoltenberg as 'n bestuurslid van die Arbeidersparty se jeugorganisasie, Arbeidernes Ungdomsfylking (AUF), en tussen 1985 en 1989 as die AUF se voorsitter en adjunkpresident van die Sosialistiese Jeuginternasionaal (IUSY) gefungeer. Sedert 1985 is hy 'n bestuurslid van die Arbeidersparty, en was in die periode tussen 1990 en 1992 ook voorsitter van dié party se bestuurskomitee in Oslo.

Tussen 1990 en 1992 was Stoltenberg daarnaas 'n lid van die parlementêre komitee op verdediging, 'n lid van die maatskaplike komitee (1991–1993) en voorsitter van die komitee vir ruolie en energie (1997–2000).

Sedert 1990 het Stoltenberg meermale as 'n lid van die Noorse regering gedien – tot in 1991 as staatssekretaris in die departement van omgewingsbewaring, tussen 1993 en 1996 as minister van energie en ekonomiese sake en tot in 1997 as minister van finansies.

Tussen Maart 2000 en die verkiesing van 2001 was hy die eerste minister van Noorweë. In November 2002 het hy Thorbjørn Jagland as voorsitter van die Noorse Arbeidersparty opgevolg en is in die nasionale verkiesing van 11 en 12 September 2005 as kandidaat van dié party tot die nasionale parlement verkies. As die leier van links-groen-regeringskoalisie is hy op 17 Oktober 2005 as opvolger van Kjell Magne Bondevik tot eerste minister van Noorweë benoem. Op 16 Oktober 2013 is hy opgevolg deur Erna Solberg.

Stoltenberg is op 28 Maart 2014 aangewys as NAVO se nuwe sekretaris-generaal en het op 1 Oktober 2014 die amp by Anders Fogh Rasmussen oorgeneem. Hy is op 1 Oktober 2024 deur die Nederlander Mark Rutte opgevolg.

 Eksterne skakels 
   www.regjeringen.no: Kantoor van die Eerste Minister

Kategorie:Eerste Ministers van Noorweë
Kategorie:Ministers van Energie
Kategorie:Ministers van Finansies
Kategorie:Sekretarisse-generaal van die NAVO
Kategorie:Geboortes in 1959
Kategorie:Lewende mense